Äiti kertoo tyttärensä joutumisesta raa’an hyökkäyksen kohteeksi Tikkurilassa sunnuntai-iltana.

Poliisi tutkii väkivaltarikosta Vantaalla. Uhriksi joutui kymmenvuotias. Kuvituskuva. Silja Viitala

Poliisi tutkii Vantaalla Tikkurilassa sunnuntai-iltana tapahtunutta pahoinpitelyä, jossa kymmenvuotias tyttö joutui itseään vanhemman nuorisoporukan väkivallan kohteeksi.

Poliisin tiedottama ja äidin kertoma eroavat toistaiseksi hieman toisistaan. Äidin kertoma perustuu hänen tyttäreltään saamiinsa tietoihin. Poliisin tiedotus perustuu puolestaan ilmoitustietoihin, jotka on saatu paikalla olleilta viranomaisilta. Poliisi ei ole vielä puhuttanut uhriksi joutunutta tyttöä tai tämän äitiä, sanoo tutkinnanjohtaja, rikoskomisario Timo Luoto.

Iltalehti tavoitti tytön äidin kertomaan kokemuksesta, josta koko perhe on vielä hyvin shokissa.

Suunniteltu juttu?

Äiti kertoo kymmenvuotiaansa viettäneen iltaa kaverinsa luona Vantaalla. Tytön ystävän kaverit olivat soittaneet ystävälle ja kutsuneet nämä Tikkurilan aseman lähellä sijaitsevaan puistoon.

– Yksi isompi tyttö oli tullut kysymään tytöltä, oletko muslimi.

Äiti kertoo itse olevansa muslimi, mutta ei erityisen uskovainen. Kymmenvuotias tyttö on puoliksi suomalainen ja hänellä on suomalainen isä.

– Tyttö ei oikein ollut osannut vastata kysymykseen.

Äidin mukaan näyttää siltä, että koska tyttö ei tunnustanut muille nuorille olevansa muslimi, johti tämä pahoinpitelyyn.

– Tyttö oli kokenut sen suunnitelluksi.

Poliisi ei vielä ota mitään kantaa motiivipuoleen.

Vanhemmat nuoret uhkailivat kymmenvuotiasta helvetillä ja tappamisella, äiti kertoo.

– Paikalla oli noin 20 9–16-vuotiasta nuorta.

Tyttö on kertonut äidilleen tapahtumista niin, että ensin noin 15-vuotias tyttö läpsäisi avokämmenellä kasvoihin. Tässä vaiheessa tuli nyrkistä ja tyttö kaatui. Paikalle tuli poika, joka repi tyttöä hiuksista. Maassa tyttöä potkittiin eri puolille kehoa, myös päähän.

Poliisin tiedotteen mukaan tyttö joutui neljän tai viiden nuoren tytön pahoinpitelemäksi.

Äidin mukaan hyökkääjiä oli noin seitsemän. Sosiaalisessa mediassa puhutaan rasistisesta motiivista, mutta tämän äiti haluaa oikaista. Nuorisoporukassa oli hänen mukaansa useita kansallisuuksia, myös kantasuomalaisia.

– Ei ole rasismia. Pahoinpitely on tapahtunut siksi, koska hän ei ole osannut sanoa, että on muslimi.

Paha järkytys

Tilanne laukesi sivullisen puuttumiseen.

– Tyttö tietää osan heistä nimeltä ja hänellä on yksi ystävä, joka on näiden muiden ystäviä. Vanhempi ulkomaalainen nainen puuttui tilanteeseen ja otti tytön autoon ja soitti hätäkeskukseen. Paikalle tuli poliisi ja ambulanssi. Tyttö vietiin ambulanssilla sairaalaan.

Äiti kertoo, että hän ja tytön isä tapasivat sairaalassa, jossa tyttöä tutkittiin ja jossa hän vietti lähes koko maanantain vastaisen yön.

Tilanteesta on äidin mukaan kuvattu myös videoita, joita tytön isä on nähnyt, mutta hän itse ei ole niitä halunnut katsoa. Hän on tilanteesta muutenkin niin järkyttynyt.

– Tyttö on vielä niin iloinen ja reipas kaveri ja helposti ystävystyy muiden kanssa, äiti harmittelee. Koko perhe on todella shokissa.

Puuttumisen paikka

Jo vauvana Suomeen tullut perheenäiti pitää itseään täysin suomalaisena, eikä ole koskaan kokenut rasismia tai ulkopuolisuutta. Kaduilla hän on saanut liikkua täysin rauhassa, mitä nyt joku juoppo on joskus huudellut perään.

Järkyttynyt perheenäiti joutuu nyt miettimään, miten kertoo tilanteesta jälkikasvulleen. Hänellä on kaksi muutakin lasta ja hän on tällä hetkellä kotiäitinä.

Hänen mielestään Tikkurila on muutenkin levoton paikka ja hän on huolissaan alueen nuorista.

– Yritän tässä lapsilleni puhua, että täällä on turvallista ja että asioihin täytyy puuttua. Täytyisi saada ääntä enemmän, että nuorison asioihin puututaan.